FTE มั่นใจรายได้ปี 61 โตทะลุ 10% ตามเป้า พร้อมลุ้นผลประมูลงานใหม่ 120 ลบ.ปีนี้
FTE มั่นใจรายได้ปี 61 โตทะลุ 10% ตามเป้า ตุน Backlog  400 ลบ. ทยอยรับรู้รายได้ต่อเนื่อง พร้อมลุ้นผลประมูลงานออกแบบติดตั้งระบบดับเพลิงสถานีไฟฟ้าแรงสูงของ กฟผ. มูลค่ารวม 120 ลบ.ปีนี้
20 ก.ย. 2561

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า ตลาดอุปกรณ์ดับเพลิงมีแนวโน้มขยายตัวต่อเนื่อง จากปริมาณการลงทุนภาครัฐและภาคเอกชน อาทิ สถานีไฟฟ้าแรงสูง รถไฟฟ้าขนส่งมวลชน ห้องคอมพิวเตอร์ดาต้าเซ็นเตอร์ ห้างสรรพสินค้า โรงแรม โรงงานอุตสาหกรรม
โดยในช่วงไตรมาส 3 บริษัทสามารถประมูลงานออกแบบติดตั้งระบบดับเพลิงให้กับงานราชการงานโรงงานเอกชน มูลค่ารวมประมาณ 160 ล้านบาท ส่งผลให้มูลค่างาน Backlog ของบริษัทเพิ่มขึ้นอยู่ที่ประมาณ 400 ล้านบาท แบ่งเป็นงานจัดจำหน่าย 130 ล้านบาท งานออกแบบติดตั้งระบบดับเพลิง 270 ล้านบาท  ทยอยรับรู้รายได้ในปีนี้ประมาณ 60%
นอกจากนี้ บริษัทได้ยื่นประมูลงานออกแบบติดตั้งระบบดับเพลิงสถานีไฟฟ้าแรงสูงของ กฟผ.ขณะนี้อยู่ระหว่างรอผลพิจารณาคัดเลือก จำนวน 6 แห่ง คิดเป็นมูลค่ารวมประมาณ 120 ล้านบาท คาดว่าจะทยอยทราบผลภายในปีนี้
 “บริษัทมีศักยภาพในการออกแบบติดตั้งระบบดับเพลิงทุกประเภท ประกอบกับทีมงานที่มีความเชี่ยวชาญ จึงเป็นโอกาสที่ดีของบริษัทที่จะเข้าเสนองาน และมีแนวโน้มที่จะได้รับงานอย่างต่อเนื่อง ส่วนการรับรู้รายได้ในช่วงครึ่งปีหลังนี้ ได้อานิสงส์จากการเร่งส่งมอบงานของโครงการคอนโดมีเนียมหลายแห่ง 
ขณะที่การจำหน่ายผลิตภัณฑ์คาดว่าจะมียอดขายเพิ่มขึ้นเช่นเดียวกัน เนื่องจากส่วนใหญ่บริษัทมีการจำหน่ายผลิตภัณฑ์ให้กับกลุ่มผู้รับเหมาโครงการขนาดเล็กและโรงงานต่างๆ ที่อยู่ระหว่างการสต็อกสินค้าก่อนช่วงเร่งปิดงบประมาณสิ้นปี ส่งผลให้บริษัทจะสามารถเติบโตได้ตามเป้าหมายที่วางไว้ไม่น้อยกว่า 10% หรือ 1,080 ล้านบาท และสามารถรักษาอัตรากำไรสุทธิไว้ที่ 10-13%” นายทักษิณ กล่าว
สำหรับผลประกอบการไตรมาส 2 ปี 2561 ว่า บริษัทมีรายได้รวม 254.79 ล้านบาท เพิ่มขึ้นจากช่วงเดียวกันปีก่อนที่มีรายได้รวม 216.06 ล้านบาท จำนวน 38.73 ล้านบาท หรือเพิ่มขึ้น 17.93% และมีกำไรสุทธิ 41.84 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 27.23  ล้านบาท จำนวน 14.61 ล้านบาท หรือเพิ่มขึ้น 53.65%
ส่วนผลประกอบการครึ่งแรกปี 2561 บริษัทมีรายได้รวม 478.94 ล้านบาท เพิ่มขึ้นจากช่วงเดียวกันปีก่อนที่มีรายได้รวม 452.68 ล้านบาท จำนวน 26.26 ล้านบาท หรือเพิ่มขึ้น 5.80% และมีกำไรสุทธิ 58.46 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 54.45  ล้านบาท จำนวน 4.01 ล้านบาท หรือเพิ่มขึ้น 7.36%